
COMUNICAT DE PRESĂ

Vineri,31.10.2025
Prelungirea expoziției „Nașterea unei colecții publice – Moștenirea și prezența artei transilvănene în secolul XXI”

Centrul de Cultură, Artă și Agrement Târgu Mureș anunță prelungirea perioadei de vizitare a expoziției găzduite la Galeria Cetății – „Nașterea unei colecții publice. Moștenirea și prezența artei transilvănene în secolul XXI” până la data de 1 mai 2026.
Expoziția reunește 50 de lucrări reprezentative din Colecția publică a Municipiului Târgu Mureș, oferind vizitatorilor o incursiune relevantă și emoționantă în universul artei transilvănene contemporane. Un accent special este pus pe patrimoniul Școlii de la Baia Mare, una dintre cele mai influente mișcări artistice din Europa Centrală și de Est, unde, de-a lungul timpului, peste 3.500 de artiști plastici și-au lăsat amprenta, transformând această școală într-un simbol al creativității, al dialogului cultural și al identității vizuale transilvănene.
Colecția publică a Municipiului Târgu Mureș reușește să surprindă această moștenire artistică și să o transmită mai departe. Ea nu reprezintă doar o acumulare de opere, ci și un gest de responsabilitate culturală – asumarea faptului că orașul are menirea de a proteja, de a arăta și de a împărtăși patrimoniul său artistic cu întreaga comunitate.
Prelungirea expoziției până la 1 mai 2026 oferă publicului un timp mai generos pentru a descoperi și înțelege valoarea acestei colecții municipale și, totodată, consolidează statutul Târgu Mureșului ca centru de cultură. 
Expoziția va fi deschisă publicului până la 1 mai 2026 putând fi vizitată în timpul programului obișnuit de funcționare al Galeriei Cetății, de miercuri până duminică, între orele 08:00 – 16:00. Intrarea este liberă!
„Nașterea unei colecții publice – Moștenirea și prezența artei transilvănene în secolul XXI”
• Locație: Galeria Cetății (în incinta Cetății Medievale din Târgu Mureș)
• Curator: Ștrebeli Robert
• Curator din partea Centrului de Cultură, Artă și Agrement Târgu Mureș: Márton Adrienne
• Organizator: Centrul de Cultură, Artă și Agrement Târgu Mureș în parteneriat cu Primăria Municipiului Târgu Mureș
• Perioada de vizitare: 29.08.2025 – 01.05.2026
• Program de vizitare la Galeria Cetății: miercuri-duminică, 08.00 – 16.00

• Intrarea liberă

